ประกันคุ้มครองโรคร้ายได้เงินคืน
ไทยประกันชีวิตออกสัญญาคุ้มครองโรคร้ายตลอดชีพ ครบสัญญารับเงินคืน 100%
16 ต.ค. 2555

ไทยประกันชีวิตออกสัญญาคุ้มครองโรคร้ายตลอดชีพ ครบสัญญารับเงินคืน 100% 
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า บริษัทได้พัฒนาผลิตภัณฑ์ใหม่ สัญญาพิเศษเพิ่มเติมคุ้มครองการเสียชีวิต ทุพพลภาพถาวรสิ้นเชิง และโรคร้ายแรงตลอดชีพ โดยให้ความคุ้มครองกลุ่มโรคร้ายแรง 3 โรคหลัก ซึ่งเป็นสาเหตุหลักในการเสียชีวิตของคนไทย ได้แก่ กลุ่มโรคมะเร็ง กลุ่มโรคหัวใจ และกลุ่มโรคหลอดเลือดสมอง และเพิ่มระยะเวลาคุ้มครองเพื่อให้สอดรับกับความจำเป็นและความต้องการของคนไทยในปัจจุบัน
ทั้งนี้ จะให้ความคุ้มครองควบคู่กับแบบประกันคุ้มธนกิจ 99/20 (ไม่มีเงินปันผล) คุ้มครองถึงอายุ 99 ปี จากเดิมที่คุ้มครองถึงอายุ 70 ปี รวมถึงครบสัญญาผู้เอาประกันจะได้รับเงินคืน 100% ไม่กลายเป็นเบี้ยศูนย์เปล่า ขณะเดียวกันยังให้ความคุ้มครองโรคตั้งแต่ระยะเริ่มต้น เพื่อให้ผู้เอาประกันสามารถนำเงินไปรักษาพยาบาลต่อได้ 
“สังคมที่เปลี่ยนแปลงทำให้คนป่วยเป็นโรคมะเร็ง โรคหลอดเลือดสมองอุดตัน โรคหัวใจ หรือโรคอัลไซเมอร์ มากที่สุด” นายอภิรักษ์ กล่าว
นายอภิรักษ์ กล่าวว่า นอกจากนี้บริษัทยังได้พัฒนาแบบประกันที่ให้ความคุ้มครองลูกค้าสินเชื่อรายบุคคลของสถาบันการเงิน คือแบบประกัน “ไทยธนพิทักษ์ 2” ชำระเบี้ยประกันครั้งเดียว ให้ความคุ้มครองตั้งแต่ 5-20 ปี โดยทุนประกันไม่เกินจำนวนเงินสินเชื่อ หากเสียชีวิตหรือทุพพลภาพถาวรสิ้นเชิง วงเงินคุ้มครองดังกล่าวจะถูกนำไปชำระหนี้แก่สถาบันการเงินเจ้าหนี้ ซึ่งจะทำให้หนี้ดังกล่าวจะไม่เป็นภาระของครอบครัวหรือบุตรหลาน และหากเงินเอาประกันหลือภายหลังจากชำระหนี้ ผู้เอาประกันหรือทายาทจะได้รับเงินก้อนส่วนที่เหลืออีกด้วย